b'\n_START_ARTICLE_\nTopi\xc4\x8dna uporaba zdravila\n_START_PARAGRAPH_\nTopi\xc4\x8dna uporaba ali topi\xc4\x8dna aplikacija zdravila pomeni uporabo zdravila le na dolo\xc4\x8denem predelu ko\xc5\xbee ali vidne sluznice. Za topi\xc4\x8dno uporabo se uporabljajo zdravila v raznih farmacevtskih oblikah, na primer kremah, penah, gelih, losjonih ali mazilih.\n_START_SECTION_\nOpredelitev\n_START_PARAGRAPH_\nTopi\xc4\x8dna uporaba zdravila ni enotno definirana; po eni definiciji morata biti tako pot uporabe kot farmakodinami\xc4\x8den u\xc4\x8dinek lokalna, medtem ko je po drugi definiciji bistvena uporaba na lokalizirani povr\xc5\xa1ini telesa, ne glede na lokalnost oziroma sistemskost u\xc4\x8dinka. Po drugi definiciji topi\xc4\x8dna uporaba zajema tudi transdermalno uporabo, pri kateri se zdravilo v obliki transdermalne farmacevtske oblike uporabi lokalno, u\xc4\x8dinkovina pa se skozi ko\xc5\xbeo absorbira in se sistemsko porazdeli.'